Chhòa Chèng-gî

**Chhòa Chèng-gî** (), sī Tâi-oân ê o͘-tō, chèng-tī jîn-bu̍t. Siāng chhut-miâ--ê sī tī 2009 nî Tiong-hôa Chit-pāng ké-kiû sū-kiāⁿ chò chú-bô͘. Chhut-ga̍k liáu-āu tī 2022 nî tòng-soán Ka-gī-koān gī-oân. Sió-mōe Chhòa Siok-hūi sī hiān-jīm Tang-chio̍h hiong-bîn tāi-piáu.

## O͘-pang Sū-gia̍p
Chhòa Chèng-gî bat chò-kòe tē-hā chîⁿ-chng ê su-ki, o͘-pang kak-thâu, āu-lâi koh-khui tē-hā chhiam-tó͘-chām pēng-chhiáⁿ bé-siu Tiong-hôa Chit-pāng pō͘-hūn kiû-oân phah ké-kiû lâi tit-tio̍h lī-ek. 2009 nî, in-ūi Tiong-hôa Chit-pāng chhiam-tó͘-àn hō͘ kiám-kéng tāi-pó͘ siu-ah, tī siu-ah kî-kan kiong chhut bē-chió chham-ú phah ké-kiû ê ú-miâ kiû-oân. Chhòa Chèng-gî lo̍h-bóe hőng phòaⁿ-hêng 3-tang 8-kó͘-goe̍h.

### Miâ-hō
Tī chhiam-tó͘-chām ia̍h o͘-pang lāi-té lóng iōng phian-miâ leh kiò khah chē, mûi-thé leh pò-tō mā tiāⁿ-tiāⁿ iōng phian-miâ lâi tāi-thè pún-miâ "Chhòa Chèng-gî".

Chhòa Chèng-gî goân-té ê phian-miâ sī "Sut-á". Chit-pāng chhiam-tó͘ ê gia̍p-kài m̄-káⁿ ti̍t-chiap kóng i ê phian-miâ, kái chò iōng hoat-im khah sêng ê "Hō͘-sut-á" kā kiò, i ê cho͘-chit mā tòe leh hō-chò "Hō͘-sut-á Chi̍p-thoân".

### Tiong-hôa Chit-pāng Ké-kiû Sū-kiāⁿ
Chhòa Chèng-gî tī 2006 nî kàu 2009 nî sia̍p-ji̍p Tiong-hôa Chit-pāng ké-kiû-àn, Tâi-oân Sin-pak Tē-hng Hoat-īⁿ tī 2011 nî 6 goe̍h, i ûi-hoán Hêng-hoat chà-khi, Cho͘-chit Hoān-chōe Tiâu-lē téng-téng, phòaⁿ chêng Tâi-lâm-koān Gī-hōe gī-tióⁿ Ngô͘ Kiān-pó, "Hō͘-sut-á Chi̍p-thoân" cho͘-thâu Chhòa Chèng-gî kah kiû-oân Tiuⁿ Chì-ka, Tân Tì-oán téng-téng ê 23-ê pī-kò ū chōe, kî-tiong Chhòa Chèng-gî hőng phòaⁿ 3-tang 8-kó͘-goe̍h, thong e̍k-kho hoa̍t-kim. Chhòa Chèng-gî lo̍h-bóe ho̍k-hêng kàu 2016 nî chhut-ga̍k.

## Ka-gī-koān Gī-oân
2022 nî, Chhòa Chèng-gî í bû-tóng-che̍k sin-hūn chham-ka Tē-20-kài Ka-gī-koān gī-oân soán-kí, soán-khu sī Ka-gī-koān tē-4 soán-kí-khu (Phoh-chú-chhī, La̍k-kha-hiong, Tang-chio̍h-hiong), lo̍h-bóe tit-phiò-sò͘ 9496-phiò, tit-phiò-lu̍t 16.10%, í tē-it ko-phiò tòng-soán.

2023 nî 12 goe̍h 27, Sî-tāi Le̍k-liōng hoat-giân-jîn Û Ka-chhiàn iah-kóng Bîn-chú Chìn-pō͘ Tóng chóng-thóng hāu-soán-jîn Lōa Chheng-tek kah Li̍p-hoat Úi-oân hāu-soán-jîn Chhòa E̍k-û "Hái-khu Lông-hî-bîn Liân-ha̍p Kēng-soán Āu-oān-hōe" siat ê só͘-chāi tī 2023 nî 8 goe̍h iá-sī Chhòa Chèng-gî ho̍k-bū-chhù ê tē-tiám. Chhòa E̍k-û èng kóng hit-ê āu-oān-hōe sī Tang-chio̍h-hiong lông-hōe ê chi-chhî-chiá hoat-khí--ê, chhiáⁿ i thê-kiong kha̋ng-páng ê pān liáu-āu ka-tī kui-ōe sú-iōng hit-ê só͘-chāi, kan-na tī sêng-li̍p ê sî hőng iau-chhiáⁿ khì hiàng hiang-chhin tì-ì niā-niā, Chhòa Chèng-gî tī hia sī in-ūi i sī khì chham-ka sêng-li̍p tāi-hōe ê chāi-tē-lâng, āu-oān-hōe kah Lōa Chheng-tek bô koan-hē, soán-kí kiat-sok liáu-āu mā í-keng thiat-tû; ka-kī kah Lōa Chheng-tek, Siau Bí-khîm ê "Tang-chio̍h Liân-ha̍p Āu-oān-hōe" tē-tiám tī pa̍t-ê só͘-chāi.

2025 nî 8 goe̍h 31, Chhòa Chèng-gî in-ūi sia̍p-hiâm khí-lâng khióng-hat kong-tiān gia̍p-chiá, ûi-hoán Sé-chîⁿ Hông-chè-hoat téng-téng, hō͘ Kiô-thâu Tē-kiám-sú khu-thê. 9 goe̍h 1 hō ē-po͘ 5-tiám î-sàng Kiô-thâu Tē-kiám-sú, iû kiám-chhat-koaⁿ chìn-hêng ho̍k-sìn. 9 goe̍h 2 hō, in-ūi sia̍p-hiâm ûi-hoán *Sé-chîⁿ Hông-chè-hoat* hőng ki-ah kìm-kiàn.

## Soán-kí Kì-lo̍k

## Chham-khó Chu-liāu

Chèng
Lūi-pia̍t:Ka-gī-koān lâng